অধ্যাপক পুনর্নিয়োগ নিয়ে সরকার ও শিক্ষামন্ত্রীর নির্দেশ উপেক্ষা করল যাদবপুর বিশ্ববিদ্যালয়।
গত বুধবারই অবসর গ্রহণ করেছেন বিশ্ববিদ্যালয়ের পদার্থবিদ্যার অধ্যাপক অপরাজিতা ভট্টাচার্য, ইলেকট্রিক্যাল ইঞ্জিনিয়ারিংয়ের অধ্যাপক সুজিত বিশ্বাস এবং মেকানিক্যাল ইঞ্জিনিয়ারিংয়ের অধ্যাপক অমিতাভ সরকার। বৃহস্পতিবার বিশ্ববিদ্যালয়ের কর্মসমিতির বৈঠকে সিদ্ধান্ত হয়েছে, ‘প্রফেসর ইন রেসিডেন্স’ তকমা দিয়ে তিনজনকেই আগামী তিনমাস বিশ্ববিদ্যালয়ে রেখে দেওয়া হবে। সরকার বেতন বন্ধ করে দিলে বিশ্ববিদ্যালয় কর্তৃপক্ষই তাঁদের সেই সাম্মানিক দিয়ে দেবেন। 
পুনর্নিয়োগ বন্ধ হলে পঠনপাঠন এবং গবেষণার সমস্যা হবে বলেই মনে করছে বিশ্ববিদ্যালয়। রেজিস্ট্রার প্রদীপ ঘোষ জানান, আচার্য কেশরীনাথ ত্রিপাঠীকে চিঠি দিয়ে জানানো হবে যাতে সরকার নতুন নিয়ম করা পর্যন্ত পূর্বের নিয়মেই চলতে পারে পঠনপাঠন। 
কর্মসমিতির ওই বৈঠক নিয়ে ক্ষোভ প্রকাশ করেছেন শিক্ষামন্ত্রী পার্থ চট্টোপাধ্যায়। ঘনিষ্ঠমহলের খবর, অবসরের পর রেখে দেওয়ার এই সিদ্ধান্তে কারা কারা সম্মতি জানিয়েছেন তা অতিরিক্ত শিক্ষাসচিবের থেকে খবর নেবেন তিনি। প্রয়োজনে ডেকে পাঠানো হতে পারে রেজিস্ট্রার এবং উপাচার্যকেও। কোনওভাবেই পুনর্নিয়োগ মেনে নেওয়া যাবে না বলে এর আগে পার্থ হুঁশিয়ারিও দিয়েছিলেন।  
এদিকে, বিশ্ববিদ্যালয়ে অধ্যাপকদের পুনর্নিয়োগ বন্ধ করতে জারি করা সরকারি নির্দেশিকার বিরোধিতা করে শুক্রবার সারা রাজ্যে কর্মবিরতির ডাক দেয় বাম শিক্ষক সংগঠনগুলি।
যাদবপুরে শুক্রবার কোনও ক্লাস হয়নি। তবে বিভিন্ন বিভাগের পরীক্ষা নির্বিঘ্নেই হয়েছে। উপস্থিত ছিলেন সমস্ত শিক্ষকেরাও।
শিক্ষক সংগঠন আবুটা’র আহ্বায়ক গৌতম মাইতি বলেন, ‘‘যাদবপুরের পাশাপাশি বিধানচন্দ্র কৃষি বিশ্ববিদ্যালয়, বারাসত রাষ্ট্রীয় বিশ্ববিদ্যালয় এবং কলকাতা বিশ্ববিদ্যালয়েও শিক্ষকেরা কর্মবিরতিতে যোগ দেন, অবস্থান বিক্ষোভ দেখান। তবে এসবের প্রভাব পরীক্ষায় পড়েনি।’’